Uitgerekte Pikitup-staking uiteindelik verbyPikitup (Argieffoto) Die maandlange staking deur Pikitup-werkers het uiteindelik Saterdagaand tot ŉ einde gekom toe die stad en die South African Municipal Workers Union (Samwu) ŉ ooreenkoms bereik het. “Die stad Johannesburg verwelkom die skikkingsooreenkoms tussen Samwu, Pikitup en die stad, soos gefasiliteer deur die Kommissie vir Versoening, Bemiddeling en Arbitrasie (KVBA),” het die stad in ŉ verklaring gesê. “Volgens die ooreenkoms kom die maandlange staking, wat op 9 Maart 2016 begin het, tot ŉ einde.” Die staking van Samwu-lede by die vullisverwyderingsmaatskappy het daartoe gelei dat vullis ophoop en dit het verskeie gesondheidsrisiko’s ingehou, veral in lae inkomste-, hoëdigtheidsgebiede in die stad. Werkers het ŉ salarisverhoging geëis en daarop aangedring dat die besturende direkteur van Pikitup, Amanda Nair, moet bedank. Sy is vroeër in die hooggeregshof onskuldig bevind aan enige klag van korrupsie, maar Samwu het beweer hulle het nuwe getuienis teen haar. Die stad het gesê werkers sal “onmiddellik” terugkeer werk toe en alle intimidasie en geweld sal ophou. Daar is ook ooreengekom dat werknemers van Pikitup nie geviktimiseer of geteister sal word nie. “Pikitup sal ŉ eenmalige betaling van R750 aan alle Graad A en B-werkers doen en dit sal in berekening gebring word in die verdere onderhandelings tussen 11 en 13 April onder leiding van die KVBA.” Die stad het gesê die beginsel van geen werk-geen betaling geld, maar 50% van die aftrekking sal teruggehou word en oor ŉ periode van twee maande tussen Mei en Junie geld. “Indien werkers onmiddellik terugkeer werk toe, sal dit in ag geneem word as versagtende omstandighede van die sanksies in tugverhore.” Lees alle vorige berigte oor Pikitup op Maroela Media.